การควบคุมภายใน

  ในการประชุมคณะกรรมการครั้งที่ 1/2548 เมื่อวันที่ 24 กุมภาพันธ์ 2548
  โดยมีกรรมการอิสระและกรรมการตรวจสอบเข้าร่วมประชุมด้วยจำนวน 3 ท่าน
  คณะกรรมการได้ประเมินระบบการควบคุมภายในโดยการซักถามข้อมูลจากฝ่ายบริหาร
  แล้วสรุปได้ว่า จากการประเมินระบบการควบคุมภายในของบริษัทฯ ในด้านต่างๆ 5 ส่วน คือ
  องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
  ระบบสารสนเทศและการสื่อสารข้อมูล และระบบการติดตาม คณะกรรมการเห็นว่า บริษัทฯ
  มีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้ว
  สำหรับการควบคุมภายในในหัวข้ออื่นของระบบการควบคุมภายใน
  คณะกรรมการเห็นว่ามีการควบคุมภายในที่เพียงพอแล้วเช่นกัน

รายงานของคณะกรรมการตรวจสอบ

ในปี 2547 คณะกรรมการตรวจสอบได้ปฏิบัติหน้าที่ตามขอบเขตการปฏิบัติงาน หน้าที่
และความรับผิดชอบตามข้อกำหนดของตลาดหลักทรัพย์แห่งประเทศไทย โดยมีการประชุมทั้งหมด 4
ครั้ง ตามขอบเขตความรับผิดชอบที่ได้รับมอบหมาย ซึ่งสรุปได้ดังต่อไปนี้

1. สอบทานงบการเงินรายไตรมาส และงบการเงินประจำปี
เพื่อนำเสนอให้คณะกรรมการบริษัทพิจารณาอนุมัติ ซึ่งพบว่า
งบการเงินได้จัดทำขึ้นตามมาตรฐานการบัญชีที่รับรองโดยทั่วไป และเปิดเผยข้อมูลอย่างเพียงพอ
ถูกต้องและครบถ้วน

2. พิจารณารายงานผลการตรวจสอบภายในของแผนกตรวจสอบภายใน
ซึ่งได้ปฏิบัติงานตรวจสอบภายในตามแผนการตรวจสอบประจำปี สรุปได้ว่า
บริษัทมีระบบการควบคุมภายในที่เหมาะสมและมีประสิทธิผล มีการกำกับดูแลกิจการที่มีความโปร่งใส
โดยไม่พบข้อบกพร่องที่เป็นสาระสำคัญ

3. ประชุมร่วมกับผู้บริหาร ผู้สอบบัญชีภายนอก และผู้ตรวจสอบภายใน
เพื่อให้ข้อเสนอแนะที่มีประโยชน์ต่อการบริหารงาน
โดยฝ่ายบริหารได้ทำการปรับปรุงแก้ไขตามข้อเสนอแนะอย่างเหมาะสมทำให้การทำงานมีประสิทธิภาพมากยิ่งขึ้น

4. นำเสนอต่อคณะกรรมการบริษัทให้ขออนุมัติที่ประชุมสามัญผู้ถือหุ้นประจำปี 2547
เพื่อแต่งตั้งผู้สอบบัญชีจากบริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัทสำหรับปี
2547

5. พิจารณาอนุมัติการว่าจ้างสำนักงาน ดร. วิรัช แอนด์ แอสโซซิเอทส์ ซึ่งเป็นบริษัทตรวจสอบบัญชี
และอยู่ในรายชื่อของผู้ตรวจสอบบัญชีบริษัทในตลาดหลักทรัพย์ฯ ให้ทำหน้าที่ตรวจสอบภายในของบริษัท
โดยให้เริ่มงานตรวจสอบภายในตั้งแต่ไตรมาสที่ 2 ของปี 2547 เป็นต้นไป

6. พิจารณาร่างนโยบายเกี่ยวกับการกำกับดูแลกิจการที่ดีและร่างจริยธรรมธุรกิจ
และได้ประกาศให้พนักงานทราบโดยทั่วถึง

7.
พิจารณารูปแบบและขั้นตอนมาตรฐานเพื่อการนำเสนอและกลั่นกรองความเป็นไปได้ของโครงการการลงทุนของบริษัท
ที่มีมูลค่ามากกว่า 50 ล้านบาท ก่อนนำเสนอต่อคณะกรรมการเพื่อพิจารณาอนุมัติ

8.
พิจารณาการปรับปรุงหลักเกณฑ์กำหนดโดยตลาดหลักทรัพย์เกี่ยวกับการแสดงรายการที่เกี่ยวโยงกัน
ซึ่งมีผลบังคับใช้ตั้งแต่เมื่อวันที่ 21 กรกฎาคม 2547 ครอบคลุมการจัดทำรายการระหว่างกันกับ
บริษัท สหอุตสาหกรรมน้ำมันปาล์ม จำกัด (มหาชน) และบริษัท อาหารสากล จำกัด (มหาชน)
ซึ่งเป็นบริษัทย่อยของบริษัทฯ และเมื่อบริษัทฯ ได้แต่งตั้งกรรมการบริหารซึ่งเป็นตัวแทนของบริษัทฯ
เข้าไปเป็นกรรมการของทั้งสองบริษัทย่อย ดังนั้น การทำรายการระหว่างกันระหว่างบริษัทฯ
และบริษัทย่อยทั้งสอง จึงเป็นรายการที่ได้รับการยกเว้นไม่ต้องแสดงเป็นรายการที่เกี่ยวโยงกัน
ตามหลักเกณฑ์ปรับปรุงใหม่ของตลาดหลักทรัพย์

ในการดำเนินงานของบริษัทฯ ในรอบปี 2547 คณะกรรมการตรวจสอบได้พิจารณาแล้ว
เห็นว่าคณะกรรมการตลอดจนผู้บริหาร
มีความมุ่งมั่นในการปฏิบัติหน้าที่เพื่อให้บรรลุเป้าหมายขององค์กร
ได้ให้ความสำคัญอย่างยิ่งต่อการดำเนินงานภายใต้ระบบการควบคุมภายในที่ดี
มีการบริหารความเสี่ยงที่เหมาะสม มีระบบสารสนเทศการสื่อสารข้อมูลที่ดี
และมีการกำกับดูแลกิจการที่มีประสิทธิผล

[]

นายสงคราม กระจ่างเนตร์

ประธานคณะกรรมการตรวจสอบ